Ole Olsen Fremo

Ole Olsen Fremo (født 5. november 1870, død 29. oktober 1931) var en norsk jernbanearbeider, fagforeningsmann og politiker, hjemmehørende i Arbeiderpartiet og Norges Kommunistiske Parti.

Fremo var formann i Flå arbeiderforening fra 1902 til 1907 og igjen fra 1910 til 1915. Han var nestformann i Kvål jernbanearbeiderforening i årene 1914–1915.

Han var medlem av forretningsutvalget i Ut-Trøndelagens arbeiderparti i mange år, fra 1903 til 1922, og satt i partiets landsstyre fra 1920 til 1923. Han var varamann til Stortinget fra Gauldalen krets i Søndre Trondhjems amt fra 1916 til 1918. Han satt også i Flå herredsstyre, først fra 1904 til 1907, deretter i tyve år fra 1911 til han døde i 1931.

Ved den store partisplittelsen i 1923 fulgte han fløyen som støttet Kominterns linje, og ble medlem av det nye Norges Kommunistiske Parti. Både ved stortingsvalget i 1924 og valget i 1927 stilte han som NKPs førstekandidat i Sør-Trøndelag.

Referanser 

Norske fagforeningspersoner
Lokalpolitikere fra Ap
Lokalpolitikere fra NKP